Σε απάντηση του ανωτέρω αιτήματός σας και λαμβάνοντας υπόψη την εξυπηρέτηση της διαφανούς διαδικασίας και παράλληλα την προστασία των δεδομένων προσωπικού χαρακτήρα των υποκειμένων τα οποία εμπλέκονται στην εν λόγω διαδικασία γνωμοδοτούμε τα ακόλουθα:
Η απόφαση και τα έγγραφα, αντίγραφα των οποίων ζητείται από το Δήμο σας να χορηγηθούν στον αιτούντα, και τα οποία αφορούν την κατακύρωση του έργου «ΑΓΡΟΤΙΚΗ ΟΔΟΠΟΙΪΑ ΣΤΗΝ ΤΚ ΚΡΥΟΝΕΡΙΟΥ ΤΟΥ ΔΗΜΟΥ ΣΙΚΥΩΝΙΩΝ», αφορούν συγκεκριμένες ποσοτικές και εργαστηριακές παραμέτρους του κατακυρωθέντος έργου.
Ως προς την απόφαση, η οποία είναι και αναρτητέα στο διαδίκτυο, και μόνο εκ του γεγονότος αυτού προκύπτει η απουσία σχετικού κωλύματος προς κοινοποίησή του σε οποιονδήποτε ενδιαφερόμενο. Περαιτέρω, τα αιτηθέντα την ίδια ημερομηνία (21/5/2019) αντίγραφα άδειας αμμοληψίας και Πρωτοκόλλων Παραλαβής, μπορούν να κοινοποιηθούν στον ενδιαφερόμενο χωρίς να εγείρονται σχετικά ζητήματα αντίθεσης προς τον Γενικό Κανονισμό Προστασίας Δεδομένων Προσωπικού Χαρακτήρα, διότι αποτελούν επίσης στοιχεία που δημοσιοποιούνται, συνεπώς μπορούν κατόπιν αιτήσεως να κοινοποιηθούν σε οποιονδήποτε ενδιαφερόμενο.
Όσον αφορά τα έγγραφα, τη χορήγηση αντιγράφων των οποίων αιτείται ο ενδιαφερόμενος με ημερομηνία 27/5/2019, δε μπορεί επίσης να θεωρηθεί ότι χρήζουν προστασίας βάσει του Κανoνισμού GDPR, διότι αφορούν εργαστηριακά αποτελέσματα ελέγχου των προδιαγραφών του παραδοθέντος έργου, τα οποία επίσης είναι αναρτητέα και προσβάσιμα σε κάθε ενδιαφερόμενο.
Συνεπώς, σχετικά με τις ανωτέρω αιτήσεις δεν υφίσταται κάποιο κώλυμα  λόγω παραβίασης προσωπικών δεδομένων βάσει και του Κανονισμού GDPR για την εκ μέρους σας κοινοποίηση των σχετικών εγγράφων στον ενδιαφερόμενο